4-jarige verdrink in stormwaterdreinArgieffoto ŉ Vierjarige meisie het Maandagmiddag in Krugersdorp verdrink toe sy in ŉ stormwaterdrein beland het. Werner Vermaak, woordvoerder van ER24, het gesê die voorval het in Utlhanongstraat in Kagiso plaasgevind. “Toe paramedici net ná 16:00 by die toneel opdaag, is hulle in kennis gestel dat die meisie saam met haar ma geloop het toe sy in die drein ingeval het,” het Vermaak gesê. Volgens hom is sy verder afwaarts in die drein meegesleur kort ná sy daarin beland het. “Die meisie is meters ver van die toneel in ŉ klein stroompie aangetref.” Sy is op die toneel dood verklaar. Die polisie ondersoek die voorval.